ভোটমুখী রাজস্থানের রাজধানী জয়পুরে এ দিন সভা করেন বিজেপি সভাপতি। বিজেপির ফের ক্ষমতায় ফেরার সম্ভাবনা নিয়ে আরও সুর চড়ান তিনি। আর তা করতে গিয়ে টেনে আনেন উত্তরপ্রদেশের দাদরিতে গণপিটুনিতে হত্যার প্রসঙ্গ। দাদরিতে স্বঘোষিত গোরক্ষকদের হাতে মহম্মদ আখলাকের হত্যার অভিযোগ নিয়ে বেকায়দায় পড়েছিল নরেন্দ্র মোদী সরকার। দেশে অসহিষ্ণুতা বাড়ার প্রতিবাদে পুরস্কার ফিরিয়ে দেন বিশিষ্ট জনেদের একাংশ। কিন্তু তার পরেও গত বছরে উত্তরপ্রদেশে জয় পেয়েছে বিজেপি। রাজস্থানের অলওয়ারেও স্বঘোষিত গোরক্ষকদের হামলায় মৃত্যুর অভিযোগ উঠেছে। রাজসমুন্দে অভিযোগ উঠেছে ‘লাভ জেহাদ’-এ জড়িত সন্দেহে পুড়িয়ে মারার। রাজস্থানের বিজেপি সরকার এই ধরনের ঘটনা রুখতে কড়া পদক্ষেপ করছে না বলে অভিযোগ বিরোধীদের।